Legal Document

Category: 139

Text:
40. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ ΚΑΙ ΒΙΟΜΗΧΑΝΙΑΣ ΚΑΙ ΕΝΕΡΓΕΙΑΣ Αριθ. 127937/2147 της 25 Μαΐου/6 Ιουν. 1981 (ΦΕΚ Β΄  320) Περί των λεπτομερειών εφαρμογής των διατάξεων της υπ’ αριθ. 237/23.12.80 Πράξεως του Υπουργικού Συμβουλίου «περί τροποποιήσεως και συμπληρώσεως της υπ’ αριθ. 96/6.7.79 Πράξεως του Υπουργικού Συμβουλίου, περί λήψεως διαφόρων μέτρων εξοικονομήσεως ενεργείας». Έχοντας υπ’ όψει: 1)Τον Νόμ. 40/1975 «περί λήψεως μέτρων εξοικονομήσεως ενεργείας». 2)Την υπ’ αριθ. 237/23.12.80 Πράξιν του Υπουργικού Συμβουλίου, «περί τροποποιήσεως και συμπληρώσεως της υπ’ αριθ. 96/6.7.79 Πράξεως του Υπουργικού Συμβουλίου, περί λήψεως διαφόρων μέτρων εξοικονομήσεως ενεργείας». 3)Τις υπ’ αριθ. ΔΚ 19791 (ΦΕΚ 1064/15.10.80) και ΔΚ 20460 (ΦΕΚ 1078/23.10.80) αποφάσεις περί αναθέσεως αρμοδιοτήτων εις τον Υπουργόν Αναπληρωτήν Συντονισμού, αποφασίζομεν: 1.ΔΙΕΥΚΡΙΝΙΣΕΙΣ – ΕΦΑΡΜΟΓΗ 1.1.Εις περιπτώσεις κατά τας οποίας δεν είναι δυνατός ο υπολογισμός της μέσης ετησίας ειδικής καταναλώσεως ενεργείας, ως πηλίκου της αναλωθείσης ενεργείας δια της συντελεσθείσης παραγωγής τελικών και ημικατειργασμένων προϊόντων, των τελευταίων εκφραζομένων εις ισοδυνάμους μονάδας ετοίμων προϊόντων επί τη βάσει συντελεστών αναγωγής, δύναται να  καθορίζεται, κατά περίπτωσιν, έτερος τρόπος υπολογισμού της μέσης ετησίας ειδικής καταναλώσεως ενεργείας, κατόπιν γνωμοδοτήσεως της παρά τω Υπουργείω Βιομηχανίας και Ενεργείας Μονίμου Επιτροπής Εξοικονομήσεως Ενεργείας. Ενδεικτικώς αναφέρονται οι ακόλουθοι τρόποι εκφράσεως της παραγωγής: α)Αναλισκόμεναι ποσότητες μιας βασικής πρώτης ύλης. β)Αριθμός παραγωγικών ωρών εργασίας. γ)Ισοδύναμοι χαρακτηριστικές μονάδες παραγωγής, επί ποικιλίας προϊόντων. Οποιαδήποτε μέθοδος εκφράσεως της παραγωγής ως και οι συντελεσταί αναγωγής που θα επιλεγούν δια τον προσδιορισμόν της μέσης ετησίας ειδικής καταναλώσεως ενεργείας κατά την περίοδον βάσεως (1978), θα εξακολουθήσουν να ισχύουν παγίως και κατά τον έλεγχο των επομένων ετών. 1.2.Εις τον υπολογισμόν της ειδικής καταναλώσεως, δεν λαμβάνεται υπ’ όψιν η ενέργεια η καταναλισκομένη εις τας εγκαταστάσεις προστασίας του περιβάλλοντος. Εξ άλλου κατά τον υπολογισμόν της ειδικής καταναλώσεως ενεργείας δύνανται να εξαιρούνται πρόσθετοι καταναλώσεις ενεργείας, μη υπάρχουσαι κατά το έτος βάσεως 1978, συμφώνως προς την διαδικασίαν την θεσπιζομένην δια της ΠΥΣ 237/23.12.80. Ενδεικτικώς αναφέρονται ως εμπίπτουσαι εις την περίπτωσιν αυτήν: α)Αι πρόσθετοι καταναλώσεις ενεργείας, αι έχουσαι σκοπόν την αντιμετώπισιν προβλημάτων διακινήσεως υλικών δι’ αύξησιν της παραγωγικότητος της εργασίας. β)Η κατανάλωσις ενεργείας δια την βελτίωσιν των συνθηκών εργασίας εντός εργοστασιακών χώρων, τόσον από απόψεως συνθηκών διαβιώσεως των εργαζομένων, όσον και από απόψεως παραγωγικής διαδικασίας. γ)Η κατανάλωσις ενεργείας δια την εξοικονόμησιν πρώτων υλών, ως δι’ ανακύκλωσιν προϊόντων, δι’ ελάττωσιν της καταναλώσεως ύδατος ψύξεως κλπ., ιδία όταν προκύπτει συναλλαγματική ωφέλεια ισοσταθμίζουσα την κατανάλωσιν ενεργείας. Εις τας περιπτώσεις ταύτας η επιχείρησις, μετά της αιτήσεώς της, οφείλει όπως υποβάλη την σχετικήν μελέτην και εξασφαλίση την αντικειμενικήν εκτίμησιν της προσθέτου καταναλώσεως ενεργείας. 1.3.Τυχόν αποκλίσεις εκ της επιδιωκομένης Μ.Ε.Ε.Κ., λόγω διακυμάνσεως του ύψους παραγωγής, μη οφειλομένης εις την επιχείρησιν, εκτιμώνται υπό της ΜΕΕΕ, βάσει αιτήσεως της αναφερομένης επιχειρήσεως μετά των σχετικών στοιχείων.